b"\n_START_ARTICLE_\nSanta Creu de Pavia\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Santa Creu es troba dins del nucli urb\xc3\xa0 de la vila, constru\xc3\xafda directament sobre la roca mare i presenta construccions adossades parcialment als murs sud, oest i nord. Es tracta d'un edifici d'una sola nau, coberta amb volta de can\xc3\xb3, i que ha estat modificada amb el temps. La cap\xc3\xa7alera parteix d'un absis de planta semicircular cobert amb volta de quart d'esfera i r\xc3\xa0fec de pedra que en ressegueix el per\xc3\xadmetre, il\xc2\xb7luminat per una finestra d'una sola pe\xc3\xa7a, de doble esqueixada, actualment paredada. A la fa\xc3\xa7ana sud, ocupada parcialment per una construcci\xc3\xb3 moderna que forma l'actual pla\xc3\xa7a de la Santa Creu, hi ha la porta d'acc\xc3\xa9s amb forma d'arc de mig punt rebaixat i dovellat. No es tracta de la primitiva porta d'acc\xc3\xa9s i respon a modificacions posteriors que van afectar a l'edifici. Al costat dret d'aquesta fa\xc3\xa7ana hi ha un campanar d'espadanya de dos ulls que tamb\xc3\xa9 \xc3\xa9s fruit de modificacions posterior que van afectar i alterar l'estructura de l'esgl\xc3\xa9sia primitiva. L'aparell constructiu emprat \xc3\xa9s amb carreus de pedra local, no gaire ben treballats i irregulars, disposats amb tend\xc3\xa8ncia a la uniformitat.\n_START_SECTION_\nHist\xc3\xb2ria\n_START_PARAGRAPH_\nNo es conserven refer\xc3\xa8ncies documentals medievals de l'esgl\xc3\xa9sia de la Santa Creu de Pavia. Aquesta estigu\xc3\xa9 inclosa dins el bisbat de Vic i molt probablement durant l'edat mitjana fou sufrag\xc3\xa0nia de la parr\xc3\xb2quia de Santa Maria de Civit, com consta en una visita pastoral de 1685._NEWLINE_La depend\xc3\xa8ncia del bisbat de Vic perdur\xc3\xa0 fins a 1957, quan pass\xc3\xa0 a formar part de la di\xc3\xb2cesi de Solsona._NEWLINE_\xc3\x89s molt probable que la construcci\xc3\xb3 de l'absis d'aquesta esgl\xc3\xa9sia reaprofit\xc3\xa9s elements constructius anteriors, com una torre de guaita, que una vegada reconquerit el territori durant el segle XI, ja havia perdut la seva funci\xc3\xb3 defensiva."